Sulmi në Siri, SHBA dhe Rusia bëjnë deklarata të kundërta
Në Kombet e Bashkuara, ambasadorja e presidentit Donald Trump, Nikky Haley, kërcënoi se Shtetet e Bashkuara do të ndërmarrin veprime të njëanshme nëse bota nuk vepron
Shtetet e Bashkuara dhe Rusia bënë deklarata të kundërta të mërkurën rreth sulmit me armë kimike në Siri që vrau 72 njerëz. Administrata e Presidentit Trump u qëndroi akuzave të saj, duke fajësuar forcat e presidentit sirian Bashar Asad me përgjegjësi për sulmin. Rusia, aleati më i fuqishëm i Assadit paraqiti një version të ndryshëm. Zyrtarët ushtarakë të Rusisë këmbëngulën se lënda kimike u shpërnda kur avionët luftarakë sirianë bombarduan një punishte, në të cilën rebelët po prodhonin armë kimike. Në Kombet e Bashkuara, ambasadorja e presidentit Donald Trump, Nikky Haley, kërcënoi se Shtetet e Bashkuara do të ndërmerrnin veprime të njëanshme nëse bota nuk vepron. “Kur Kombet e Bashkuara vazhdimisht dështojnë në detyrën e tyre për të vepruar kolektivisht, ka raste në jetën e shteteve, kur detyrohemi të ndërmarrim vetë veprime,” deklaroi ambasadorja Haley. Ajo foli në takimin urgjent të Këshillit të Sigurimit, ku u debatua rreth një rezolute që dënonte përdorimin e armëve kimike në Siri. Rusia, e cila ka të drejtën e vetos, është shprehur kundër rezolutës. Në Moskë, zëdhënësja e Ministrisë së Jashtme ruse Maria Zakharova e përqendroi vëmendjen diku tjetër: “Është e nevojshme të kërkohet që kryengritësit të lejojnë qasje të plotë për të studiuar zonën dhe për të mbledhur informatat e nevojshme,'' tha ajo. Udhëheqësit dhe zyrtarët në vendet e tjera, duke përfshirë Britaninë dhe Izraelin, u bashkuan me SHBA-në duke thënë se përgjegjësia binte mbi forcat e Asadit. Një zyrtar i SHBA tha se analiza e radarëve dhe vlerësime të tjera tregojnë se në kohën e sulmit në zonë fluturonin avionë sirianë. Uashingtoni ende nuk ka arritur në përfundimin se çfarë lloji armësh kimike ishin përdorur. Në një deklaratë të lëshuar të martën presidenti i Shteteve të Bashkuara Donald Trump denoncoi sulmin si një akt "të dënueshëm dhe që nuk mund të injorohet nga bota e qytetëruar", Në fillim të një takimi të madh ndërkombëtar në Bruksel për të ardhmen e Sirisë, ministri i jashtëm britanik Boris Johnson tha se "të gjitha dëshmitë" që ai ka parë të shtyjnë të besosh se sulmet janë kryer nga regjimi i Assad-it. Ai tha se është e pamundur të imagjinohet se regjimi ka ndonjë autoritet legjitim në vendin e shkatërruar nga lufta. Koalicioni Kombëtar Opozitar sirian e përshkroi sulmin si një "masakër të tmerrshme", që besohet gjerësisht të jetë shkelja më e madhe e së drejtës ndërkombëtare në Siri që prej vitit 2013. Aso kohe një hetim i Kombeve të Bashkuara doli në përfundimin se qindra civilë u vranë me gaz sarin në afërsi të Damaskut. Ndërkohë vëzhguesit e një organizate siriane për të drejtat e njeriut thanë se të paktën 25 persona të tjerë, shumë prej tyre gra dhe fëmijë, u vranë të martën si pasojë e sulmeve ajrore në disa qytete në lindje të Damaskut.